אברהם טיאר

אברהם אלברט ראול טיאר (29 בינואר 1924 – 25 באפריל 2011) היה חבר הכנסת מטעם תנועת החרות.

ביוגרפיה 
טיאר נולד בגבס שבתוניסיה, וסיים בה את לימודיו בבית הספר התיכון הממלכתי-צרפתי. בגיל 13 הצטרף לתנועת בית"ר בעיר, נבחר בה בשנת 1942 לראש הקן המקומי ומשנת 1945 היה ממונה על התנועה בגבס וסביבתה. בשנים 1946–1947 כיהן כמזכ"ל תנועת בית"ר ויו"ר המפלגה הרוויזיוניסטית בתוניסיה. לאחר מכן העפיל לארץ ישראל על סיפון האנייה "בן הכט", אך הגיע רק באפריל 1948 לאחר שהות במחנות המעצר בקפריסין.

פעילותו התנועתית נמשכה בישראל כחבר תנועת החרות, שבה שימש משנת 1956 חבר מרכז התנועה ומשנת 1961 מזכיר סניף התנועה בחיפה. בשנים 1961–1969 כיהן טיאר כחבר הכנסת בכנסת החמישית והשישית. הוא היה חבר בוועדות הכנסת השונות, בהן הוועדה לענייני הרפורמה בחינוך. במקביל, בשנים 1963–1966 עמד בראש חטיבת הצעירים בתנועת החרות. כמו כן הוא היה בין מקימי סיעת תכלת לבן בהסתדרות העובדים הכללית ושימש ממלא מקום יו"ר הסיעה. בשנת 1967 התפלג טיאר אל סיעת המרכז החופשי בכנסת, ושימש מטעמה יו"ר הסיעה בהסתדרות ועורך ירחון התנועה, "עידן חדש". בשנת 1977 חזר לשורות תנועת החרות.

בשנת 1966 מונה לוועדה הציבורית לעניין ביטוח מפני אבטלה.

בשנים 1979–1982 היה טיאר ראש שליחי הסוכנות היהודית באירופה.

טיאר למד משפטים באוניברסיטה העברית בירושלים והוסמך לעריכת דין.

נפטר ב-25 באפריל 2011, בגיל 87.

קישורים חיצוניים
 

חברי כנסת מטעם חירות
חברי כנסת מטעם גח"ל
חברי כנסת מטעם המרכז החופשי
עורכי דין ישראלים
בוגרי האוניברסיטה העברית בירושלים: משפטים
רוויזיוניסטים
פעילי ההסתדרות הכללית
עולים לאחר מלחמת העולם השנייה
חברי הכנסת החמישית
חברי הכנסת השישית
ישראלים ילידי תוניסיה
יהודים הקבורים בהר המנוחות
חברי הכנסת: משפטנים
ישראלים שנולדו ב-1924
ישראלים שנפטרו ב-2011